Drankbedryf verwelkom tesourie se voorstel oor aksyns | Netwerk24
Deur Nellie Brand-Jonker 05 Augustus 2020 11:33
Die koop en verspreiding van alkohol is steeds verbode. Foto: Gallo Images/Getty Images
Die uitstel tree in werking wanneer die Suid-Afrikaanse Inkomstediens (SAID) dit afkondig.
Die nasionale tesourie het voorgestel dat 'n uitstel van 90 dae gegee word op die aksyns wat in Augustus en September betaalbaar is.
Sibani Mngadi, woordvoerder vir die drankbedryf, sê die bedryf het in Julie aansoek gedoen om die betaling van R5,1 miljard se aksynsbelasting uit te stel totdat die verbod op verkope opgehef is.
Die reaksie van die nasionale tesourie hierop word verwelkom, sê hy.
"Die hervatting van die verbod op drankverkope op 12 Julie bring 'n verlammende finansiële krisis vir die bedryf en sy waardeketting mee. Die volhoubaarheid van die sektor, nou en ná die Covid-19-era, is afhanklik van hierdie uitstel om verdere werkverliese te voorkom."
Volgens hom het die bedryf 'n beroep gedoen op die regering om 'n meer doelgerigte benadering tot die hantering van alkoholmisbruik te volg. Dit moet insluit geteikende ingrypings om verantwoordelike gebruik te bevorder.
"Die feit dat die Mediese Navorsingsraad ook 'n beroep gedoen het dat die algehele verbod op verkope opgehef word, bevestig ons siening dat daar 'n beter en meer volhoubare alternatief vir die verbod is."
Die bedryf het hom vroeër al daartoe verbind om 'n "sosiale verdrag" met die regering aan te gaan. Dit behels 'n belofte wat die bedryf maak om hom daartoe te verbind om gedragsverandering met alkoholgebruik te bevorder en misbruik te bekamp.